Ri Jesús,
pune xubꞌan kꞌia kajmabꞌal taq etal chkiwäch ri winaq aj Israel,
ri e areꞌ man xekojon tä che.
Rajwaxik kꞌut chi käbꞌantaj na waꞌ jas ri u tzꞌibꞌam kan ri qa mam Isaías ri qꞌalajisal re ru Loqꞌ Pixabꞌ ri Dios ri kubꞌij:
Qajaw Dios,
¿jachin ta lo ri kojoninaq
che ru Loqꞌ Pixabꞌ ri Dios ri qa bꞌim?
¿Jachin ta lo chuwäch u kꞌutum wi
ri Qajaw Dios ru chuqꞌabꞌ?
—kächa riꞌ.
Rumal riꞌ man xekowin taj xekojonik,
rumal chi xuqujeꞌ xutzꞌibꞌaj kan ri qa mam Isaías:
Ri Dios xubꞌan moy chke,
xuqujeꞌ
xubꞌano chi xeabꞌajir ri kanimaꞌ,
rech man käkil tä rukꞌ ri ki waqꞌäch,
man käkichꞌobꞌ tä rukꞌ ri ki chomabꞌal,
man ketzelej tä kꞌu wukꞌ in
rech kekunatajik,
—kächa ri Dios,
—kächaꞌ.
Ri qa mam Isaías xubꞌij waꞌ we tzij riꞌ rumal chi ri areꞌ xrilo xnimarisax u qꞌij ri Jesús,
xchꞌaw kꞌu chrij.
Pune je riꞌ,
e kꞌia chke ri winaq aj Israel xekojon na che ri Jesús,
xuqujeꞌ ne jujun chke ri nimaq ki bꞌanik.
Man xkiqꞌalajisaj tä kꞌu kibꞌ chkiwäch ri winaq rumal chi xkixej kibꞌ chkiwäch ri tataꞌibꞌ fariseos,
rech man keesax tä bꞌi pa ri rachoch Dios.
Ri e areꞌ kꞌut are utz xkil na chi käyiꞌ ki qꞌij kumal ri winaq chuwäch ri käyiꞌ ki qꞌij rumal ri Dios.
Ri Jesús sibꞌalaj ko xchꞌawik,
xubꞌij:
Jachin ri käkojon chwe in,
man xuwi tä chwe in käkojon wi,
xane xuqujeꞌ käkojon riꞌ che ri qa Tat ri xintaqow loq.
Jachin kꞌu ri kinril in,
käril riꞌ xuqujeꞌ ri xintaqow loq.
In riꞌ ri kinya saqil,
in petinaq cho ruwächulew rech jachin taq ri kekojon chwe,
man kekanaj tä kan pa ri qꞌequm.
Jachin kꞌu ri kuta ri nu tzij,
te kꞌu riꞌ man kunimaj taj,
man in tä riꞌ ri kinqꞌatow tzij puwiꞌ chi käkꞌäjisax u wäch.
Je riꞌ,
rumal chi ri in man in petinaq tä chuqꞌatik tzij pa ki wiꞌ ri winaq ajuwächulew,
xane in petinaq che ki toꞌik.
Jachin ri xa käretzelaj nu wäch,
man kunimaj tä kꞌu ri nu tzij,
kꞌo ri käqꞌatow na tzij puwiꞌ chi käkꞌäjisax u wäch.
Ri tzij ri nu bꞌim e are riꞌ ri keqꞌatow na tzij puwiꞌ pa ri kꞌisbꞌal qꞌij.
Man xaq tä kꞌu pa we wi in kinchꞌawik.
Ri qa Tat ri xintaqow loq,
are ri Areꞌ u bꞌim chwe jachike ri kinbꞌij xuqujeꞌ jachike ri kinkꞌutu.
Wetam kꞌut chi ru taqanik ri nu Tat are re kꞌaslemal ri man kꞌo tä u kꞌisik.
Xa je riꞌ,
ri kinbꞌij,
are kinbꞌij jas ri in taqom wi rumal ri qa Tat.